Integratsiooni Sihtasutus

Taotlusvoor nr RK19SKY001

**Üle-eestilise ulatusega spordi- ja kultuuriüritused**

Konkursijuhend

Tallinn 2019

1. KONKURSI ÜLDINFO

|  |  |
| --- | --- |
| Konkursi nimetus: | **„Üle-eestilise ulatusega spordi- ja kultuuriüritused“** (edaspidi Konkurss) |
| Konkursi alusdokumendid: | Vabariigi Valitsuse poolt heaks kiidetud Ida-Virumaa programm, Ida-Virumaa maakonna arengukava 2014-2020, Ida-Virumaa tegevuskava 2015-2020*,* Ida-Viru maakonna arengustrateegia 2019-2030+,arengukava Lõimuv Eesti 2020, Integratsiooni Sihtasutuse (edaspidi Sihtasutus) ning Eesti Vabariigi Rahandusministeeriumi (edaspidi Rahandusministeerium) vaheline kokkulepe |
| Konkursi rahastamisallikas: | Riigieelarve, Ida-Viru maakonna arengustrateegia 2019-2030+, <https://www.riigiteataja.ee/akt/421122018072>  |
| Konkursi infopäev: | Infopäevad taotlejatele toimuvad Sihtasutuses järgnevalt:a) 04.03.2019 kell 10:00 Tallinna kontoris (Rävala 5, 6. korrus);b) 05.03.2019 kell 13:00 Narva kontoris (Kerese 3, 2. korrus) vene keeles;c) 05.03.2019 kell 16:00 Jõhvis Ida-Virumaa Omavalitsuste Liidus (Keskväljak 1).Infopäevale palume registreeruda aadressil marina.fanfora@integratsioon.ee  |
| Konkursi kontaktisikud: | Jana Tondi, tel +372 659 9069, e-post: jana.tondi@integratsioon.ee Marina Fanfora, tel +372 659 9068, e-post: marina.fanfora@integratsioon.ee |
| Konkursi info: | Konkursiga seonduvad küsimused ja vastused, mis võivad olla olulised ka teistele taotlejatele, avaldatakse jooksvalt Sihtasutuse kodulehel www.integratsioon.ee viite „Konkursid ja sündmused“ (<https://www.integratsioon.ee/konkursid>) all |

1. KONKURSI ÜLDTINGIMUSED

2.1 Konkursi taust

[Ida-Viru maakonna arengustrateegia 2019-2030+](https://www.riigiteataja.ee/akt/421122018072) kirjelduses soovitakse kultuuri- ja spordivaldkonnas populariseerida valdkonna tegevusi, kuna mitmekesine ning hästi toimiv kultuuri- ja spordivaldkond (kultuuri- ja sporditeenuste mitmekesisus ja kvaliteet) on üldise elukeskkonna üheks olulisemaks osaks. Maakonnal on sihiks saavutada murrang ettevõtlusaktiivsuses ning jõuda sellega Eesti keskmisele tasemele. Maakonnas toimib aktiivselt loomemajandussektor, mille oluliseks valdkonnaks on filmitootmise tugiteenused, turismi ja toitlustussektor, jne.

[Valdkondlik arengukava Lõimuv Eesti 2020](https://www.kul.ee/sites/kulminn/files/le2020_arengukava_uuendatud_2016.pdf) alaeesmärk 1 „Lõimumist toetavad hoiakud ja väärtused on Eesti ühiskonnas kinnistunud“ meede 1.2 „Igapäevaste kontaktide, suhtluse ja kaasamise toetamine ühiskonnas“ raames viiakse aktiivse ühiskondliku osalemise ning ühtse riigiidentiteedi tekke soodustamiseks läbi praktilisi ühistegevusi koostöö- ja kaasamisprojektidena (mh kultuuri ja spordiprojektid, Eesti eri piirkonna ja eri valdkonna organisatsioonide institutsionaalse koostöö projektid, kohalike vabaühenduste võimestamine kohaliku tasandi otsustusprotsessides osalemisel). Samuti toetatakse vene keelt peamise suhtluskeelena kasutavate elanike suure osakaaluga omavalitsuste ja nendes tegutsevate mittetulundussektori organisatsioonide koostööd. Ülaltoodud tegevustega on plaanis suurendada teistest rahvusest inimeste osalust ja kaasatust otsustusprotsessidesse, nt kohaliku omavalitsuse ja regiooni tasandil (dialoogiplatvormide arendamine konkreetsete lõimumisküsimuste konsensuslikuks lahendamiseks jms). Meetme tulemusena on toetatud eelkõige eri piirkondades elavate ja eri keelelis-kultuurilise taustaga inimeste omavahelised praktilised kontaktid, kaasatud eri keelelis-kultuurilise taustaga inimesed ning nende osalusel põhinevad organisatsioonid (sh rahvuskultuuriseltsid) aktiivsesse ühiskonnaellu (sh läbi kohaliku tasandi osaluse Ida-Virumaa piirkonnas).

Toetavad tegevused võivad olla kultuuri- ja spordiüritused (nt etendused, festivalid, näitused, kirjandusüritused, spordivõistlused, jne).

Ida-Virumaa tegevuskava 2015-2020 peab vajalikuks erimeetmete rakendamise Ida-Virumaa majanduse elavdamiseks ja piirkonna elukeskkonna atraktiivsuse suurendamiseks, nooremaealiste väljavoolu pidurdamiseks ning läbi piirkonna eelisarendamise mahajäämuse vähendamiseks teistest Eesti piirkondadest, toetuse saaja poolt esitatud taotlusest ning poolte ühisest huvist Ida-Virumaa ettevõtluse ja majandusarengu toetamisel.

2.2.Konkursi eesmärgid

a) elavdada Ida-Virumaa ettevõtlust ja majandusarengut, tõsta piirkonna elukeskkonna atraktiivsust, pidurdada nooremaealiste väljavoolu ning läbi piirkonna eelisarendamise vähendada mahajäämust teistest Eesti piirkondadest.

b) spordi- ja kultuuritegevuste toetamise kaudu aidata kaasa erinevate piirkondade sidustatuse paranemisele Ida-Virumaaga ning mitmekesistada spordi- ja kultuurielu ning edendada Ida-Virumaa turismi (Ida-Viru turismiklastri strateegia 2014-2020: <http://ivek.ee/static/Ida-Viru-turismiklastri-strateegia-2014-2020.pdf>).

2.3. Toetuse andmise tulemus

2.3.1 Oodatavad tulemused

a) erinevatel üritustel on osalenud üle 30 000 inimese;

b) piirkonnas on kasvanud läbiviidavate ürituste arv;

c) on kasvanud turismitulu (nt arvestusega, et ööbiv külastaja kulutab keskmiselt 50 eurot ja mitteööbiv külastaja 25 eurot päevas);

d) on suurenenud kultuuri- ja spordisündmuste meediakajastuste arv;

e) Ida-Virumaal toimunud kultuuri- ja spordiüritused on tutvustatud Eesti avalikkusele.

2.3.2 Mõõdetavad tulemused

a) erinevatel üritustel osalejate arv - üle 30 000 inimese;

b) toetatud ürituste arv (sh uusürituste arv) - 10 (sh uusüritusi 3);

c) ürituste korraldamisesse kaasatud piirkonna elanike ja organisatsioonide arv – 200 elanikku/10 organisatsiooni;

d) turismitulu kasv.

2.4 Toetatavad tegevused ning vähese tähtsusega abi

2.4.1 Projektikonkursi raames toetatakse kultuuritegevusi Ida-Virumaal, milles üheks osapooleks on Ida-Virumaa organisatsioonid ja ettevõtjad, mis toetavad kohalikku ettevõtlust ja sh lõimumist ühiskonnas, nagu nt erinevate kultuuriürituste, sh balleti-, muusika- ja filmifestivalide korraldamist;

2.4.2 Projektikonkursi raames toetatakse sporditegevusi Ida-Virumaal, milles üheks osapooleks on Ida-Virumaa kohalik organisatsioon, mis toetab kohalikku ettevõtlust ja sh lõimumist ühiskonnas, nagu erinevate massi- või meeskonnaspordi üritusi, sh festivalide korraldamist.

Eelistatud on Eesti kultuuri ja spordiga tutvumise võimaluste pakkumine, ntseiklus-, üllatust- ja elamuskogemust pakkuvad tegevused.

Kultuuri- ja sporditegevustes osalevate inimeste arv on vähemalt 1000 ja projekti kogumaksumus on suurem kui 10 000 (kümme tuhat) eurot ja lisaks taotleja omapanus.

2.4.3 Käesoleva konkursi raames toetatavate tegevuste toetamine võib kvalifitseeruda vähese tähtsusega abiks (edaspidi VTA).

a) Kui toetus loetakse vähese tähtsusega abiks VTA määruse [[1]](#footnote-1)mõistes, kontrollib Sihtasutus riigiabi ja vähese tähtsusega abi registrist, et taotletava toetuse andmisel ei ületaks taotlejale kolme järjestikuse majandusaasta jooksul eraldatud vähese tähtsusega abi koos taotlusvoorust eraldatava toetusega 200 000 eurot.

b) Kui vähese tähtsusega abina kvalifitseeruvat toetust taotletakse suuremas summas kui taotleja on vähese tähtsusega abina õigustatud saama, vähendab Sihtasutus taotleja nõusolekul toetuse summat vähese tähtsusega abi ülemmäärani.

c) Vähese tähtsusega abi suuruse arvestamisel loetakse üheks ettevõtjaks isikuid, kes on omavahel seotud VTA määruse artikli 2 lõike 2 kohaselt. Lisaks võetakse vähese tähtsusega abi andmisel arvesse VTA määruse artiklis 5 sätestatud erinevateks eesmärkideks antava vähese tähtsusega abi kumuleerimisreegleid.

2.5 Nõuded taotlejale

2.5.1 Taotlejaks võib olla Eesti Vabariigis registreeritud juriidiline isik, avalik-õiguslikud, sh kohalikud omavalitsused ja nende hallatavad asutused ja eraõiguslikud juriidilised isikud või äriregistrisse kantud füüsilisest isikust ettevõtja (edaspidi Taotleja).

2.5.2 Taotleja peab vastama järgmistele nõuetele:

1. tal ei ole maksu- või maksevõlga riigi ees või see on ajatatud;
2. ta ei ole pankrotis, likvideerimisel ega sundlõpetamisel ning tal ei ole kehtivat äriregistrist kustutamise hoiatust;
3. juhul, kui Sihtasutus on teinud talle varasemalt toetuse tagasinõudmise otsuse, ei tohi tal olla otsuse kohaselt tagasimaksmisele kuuluv toetus tähtajaks tagasi maksmata;
4. tal ei ole majandusaasta aruande esitamise võlga;
5. tal ei ole aruande esitamise võlga ja muid täitmata kohustusi Sihtasutuse ees.

Taotleja juhatuse ega juhtorganite (sh nõukogu) liige ei ole Sihtasutuse töötaja.

* 1. Nõuded taotlusele

2.6.1 Projekt vastab konkursijuhendi p 2.1 seatud Konkursi eesmärgile ja tingimustele p 2.5 ja p 2.6.

2.6.2 Projekti tegevused toimuvad ja kulud tekivad abikõlbliku perioodi jooksul.

2.6.3 Projekt on esitatud Konkursi tingimustega kinnitatud vormil (lisa 1).

2.6.4 Projekti tegevused toimuvad Ida-Virumaal.

2.6.5Projekti sihtrühm on Eesti elanikud ja väliskülastajad Üritustest on oodatud osa võtma kõik Ida-Virumaa külastajad, sh Ida-Virumaa elanikud ja organisatsioonid.

2.6.6 Sihtrühmani jõudmiseks kasutatakse erinevaid meedia ja – uudiste edastamise kanaleid, sh raadio, televisiooni ja sotsiaalmeediat, tehakse tihedat koostööd oma partneritega, Ida-Virumaa Ettevõtluskeskusega, **Ettevõtluse Arendamise Sihtasutus**ega, kohaliku omavalitsuse üksustega, jt

2.6.7 Nõuded projekti eelarvele

a) Projekti eelarve (lisa 1) on projekti tegevuste elluviimiseks vajalike abikõlblike kulude summa.

b) Projekti eelarve koostatakse ainult Sihtasutuselt taotletava toetuse kohta Konkursi dokumentatsiooni lisas 1 toodud vormil.

c)Ülevaade kaasatud partneritest, projekti kaasrahastajatest, nende ja/või Taotleja rahalisest panusest ja teenitavast tulust antakse taotluse p-s 12. Juhul, kui projekti elluviimise raames teenitakse tulu, peab see olema kajastatud eraldi.

d) Projekti eelarves näidatud kulude detailsuse aste peab olema piisav hinnangu andmiseks nende kulude vajalikkuse kohta. Ebapiisava detailsuse astmega kirjeldatud kulude puhul võib Sihtasutus küsida täiendavaid selgitusi.

2.7 Taotlusvooru avamine ja taotluste esitamine

2.7.1 **Konkursi väljakuulutamise aeg on 22.02.2019.**

2.7.2.Taotluste esitamise tähtaeg on **21.03.2019 kell 14.00**.

2.7.3 Projektile finantseerimise taotlemiseks esitatakse Konkursi tingimustele vastav projekti kirjeldav taotlus.

2.7.4 Iga Taotleja saab esitada Konkursile ühe taotluse. Samalt Taotlejalt enama kui ühe taotluse laekumisel menetletakse ajaliselt viimasena Sihtasutusesse saabunud nõuetekohaselt vormistatud taotlust.

2.7.5 Taotlus vormistatakse eesti keeles, Exceli formaadis. Taotluse koos lisadega allkirjastab allkirjaõiguslik isik või tema volitatud isik (sel juhul esitatakse ka volikiri).

2.7.6 Taotlus koosneb projekti taotlusest ja eelarvest (lisa 1).

2.7.7 Taotlus esitatakse elektrooniliselt ühes digikonteineris Sihtasutuse digitaalselt allkirjastatud taotluste üleslaadimise keskkonnas (<http://taotlused.edhs.meis.ee:82/Lists/Taotlus/newform.aspx> ) märksõna RK19SKY001 all hiljemalt **21.03.2019 kell 14.00.**

2.7.8 Pärast Konkursi tähtaega või muul viisil (nt e-kirjaga) laekunud taotlusi ei menetleta.

2.7.9 Kõik taotluse vormistamise ja esitamisega seotud kulud kannab Taotleja.

* 1. Kulude abikõlblikkus

2.8.1 **Konkursi abikõlblikkuse periood on 15.04.2019 – 20.04.2020**. Esitatud projekti abikõlblikkuse periood täpsustatakse ja lepitakse kokku Toetuse Saajaga sõlmitavas projektitoetuslepingus (edaspidi Leping) vastavalt taotluses esitatule. Projekti kulud on abikõlblikud Lepinguga sätestatud toetuse kasutamise ajavahemikul ehk abikõlblikkuse perioodil. Projekti tegevustega seotud kuludokumendid peavad olema koostatud ja tasutud Lepingus kokku lepitud projekti abikõlblikkuse perioodi sees või hiljemalt 15 päeva jooksul pärast selle perioodi lõppu.

2.8.2 Konkursi raames rahastatakse tegevusi ja kulutusi, mis on läbipaistvad, põhjendatud, mõistlikud ja vajalikud projekti elluviimiseks.

2.8.3 Konkursile esitatava projekti ettevalmistamise, juhtimise, elluviimise, kommunikatsiooni ja aruandluse eest vastutab Taotleja. Projektijuhtimist ei osteta sisse teenusena.

2.8.4 Abikõlblik kulu on:

a) tegevuste korraldamisega otseselt seotud põhjendatud ja mõistlikud kulud;

b) projekti juhtimisega seotud tööjõukulud, nt projektijuht ja raamatupidaja töötasu, summas kuni 20% projekti kogumaksumusest;

2.8.5 Mitteabikõlblik kulu on:

a) organisatsiooni liikmemaks;

b) sularahas tasutud kulu;

c) kinnisvara soetamise ja renoveerimise kulu;

d) trahv, kohtukulu, viivis;

e) käibemaks, välja arvatud, kui käibemaks ei ole käibemaksuseaduse alusel tagasisaadav;

f) väljaspool Eestit toimuva sündmuse korraldamise kulu;

g) kulu, mis on toetuse saajale hüvitatud teistest meetmetest, riigieelarve, muu avaliku sektori või välisabi vahenditest;

h) projekti juhtimisega seotud tööjõukulud summas, mis ületab 20% projekti kogumaksumusest;

i) kulu, mis on tehtud väljaspool Lepingus kokku lepitud abikõlblikkuse perioodi.

2.9 Konkursi eelarve ja toetuse summa

2.9.1 Konkursi eelarve on **157 500.00 eurot**. Sihtasutusel on õigus Konkursi eelarvet muuta.

2.9.2 Taotletava toetuse **minimaalne summa on 10 000 eurot** ja **maksimaalne summa on 25 000 eurot** taotluse kohta.

3. TAOTLUSE MENETLEMINE

3.1 Hindamise raames hinnatakse Taotleja ja taotluse vastavust Konkursi tingimustele ning antakse sisuline hinnang esitatud projektile (koondhinne).

3.2 Taotluse sisulise hindamise eelduseks on Taotleja ja taotluse vastavaks tunnistamine (vt p 4).

3.3 Vajadusel võib Sihtasutus teha Taotlejale täpsustavaid päringuid seoses taotluses sisalduva informatsiooni ebapiisavusega või taotluse vormistamisega. Puuduste kõrvaldamiseks ettenähtud tähtaeg on kuni 3 (kolm) tööpäeva päringu väljasaatmisele järgnevast tööpäevast arvates.

3.4 Koondhindena on võimalik käesoleva Konkursi raames saada kuni 100 punkti (vt p 6).

3.5 Toetust ei määrata projektidele, mis saavad koondhindena alla 60 punkti.

3.6 Toetuste määramine toimub pingerea alusel Konkursi eelarve piires. Pingerea koostamise aluseks on sisulise hindamise läbinud taotluste koondhinded. Võrdse koondhindega taotlusi järjestatakse mõju eest saadud hinde alusel.

3.7 Sihtasutusel on õigus teha ettepanek toetada projekti osaliselt, näidates ära toetatavad tegevused ja kulud.

3.8 Toetus määratakse Sihtasutuse juhataja käskkirjaga.

3.9 Toetuse mittemääramise põhjused võivad olla järgmised:

3.9.1 Taotleja ei vasta nõuetele;

3.9.2 taotlus ei vasta nõuetele;

3.9.3 taotlus on saanud sisulise hindamise käigus alla 60 punkti;

3.9.4 konkursi eelarves ei jätku taotluse rahastamiseks vahendeid;

3.9.5 ilmnenud on Sihtasutusest sõltumatud asjaolud, mis teevad Konkursi läbiviimise võimatuks.

3.10 Toetuse Saajate nimed avaldatakse Sihtasutuse koduleheküljel ([www.integratsioon.ee](http://www.integratsioon.ee)).

3.11 Taotlejaid teavitatakse tulemustest kirjalikult hiljemalt 30 (kolmekümne) tööpäeva jooksul pärast taotluste esitamise tähtaega.

3.12 Taotlejal on õigus esitada vaie 30 kalendripäeva jooksul, arvates päevast, mil Taotleja sai teada või pidi teada saama oma õiguste rikkumisest. Esitatud vaie peab vastama haldusmenetluse seaduse nõuetele.

4. TAOTLEJA VASTAVAKS TUNNISTAMINE

Vastavaks tunnistatakse Taotlejaid, kes vastavad järgmistele kriteeriumitele:

|  |  |
| --- | --- |
| Kriteerium | Kontrollimise alus |
| Taotlejaks on Eesti Vabariigis registreeritud ettevõtjad, kolmanda sektori asutused, avalik-õiguslikud, sh kohalikud omavalitsused ja nende hallatavad asutused ja eraõiguslikud juriidilised isikud | e-äriregistri andmed |
| Taotlejal puuduvad viimase kahe aasta jooksul (arvates käesoleva Konkursi väljakuulutamise kuupäevast) tekkinud ja tähtaegselt tasumata Sihtasutusega sõlmitud varasemate Lepingutega seotud nõuded | Sihtasutuse rahastatud projektide andmebaasi andmed  |
| Taotlejal puudub Eestis riikliku maksu maksuvõlg ning tähtpäevaks tasumata jäetud maksusummalt arvestatud intressivõlg Konkursi taotluste esitamise tähtajale järgneva teise tööpäeva seisuga | e-maksuameti või e-äriregistri andmed |
| Taotleja ei ole tegevust piiravas olukorras, sh pankrotistunud või likvideerimisel | e-äriregistri andmed, Taotleja kinnitus |
| Taotleja juhatuse ega juhtorganite (sh nõukogu) liige ei ole Sihtasutuse töötaja | Sihtasutuse andmete alusel |

5. TAOTLUSE VASTAVAKS TUNNISTAMINE

Vastavaks tunnistatakse Taotlejaid, kes vastavad järgmistele kriteeriumitele:

|  |  |
| --- | --- |
| Kriteerium | Kontrollimise alus |
| Taotlus laekus tähtaegselt | Info digikeskkonnas |
| Taotlus koos lisadega on allkirjastanud allkirjaõiguslik isik või tema volitatud isik | e-äriregistri andmed ja taotlus |
| Taotlus sisaldab kohustuslikke osi (taotlus, eelarve jms) | Info digikeskkonnast |
| Taotlus on esitatud Konkursi tingimustega kinnitatud vormidel | Taotluse dokumendid (lisa 1) |
| Konkursile on esitatud ainult üks individuaalne taotlus sama Taotleja poolt. Samalt Taotlejalt enama kui ühe taotluse laekumisel menetletakse ajaliselt viimasena Sihtasutusesse saabunud nõuetekohaselt vormistatud taotlust | Info digikeskkonnast  |
| Taotluses märgitud tegevuste periood jääb lubatud ajavahemikku | Taotluses toodud info põhjal  |
| Taotletav toetus ei ole väiksem miinimumist ega ületa lubatud maksimumi | Taotluses toodud info põhjal  |
| Eelarve on koostatud korrektselt ja aritmeetiliselt õigesti | Taotluses toodud info |
| Taotleja ei ületa toetust saades VTA piirmäära  | Riigiabi ja vähese tähtsusega abi register |

6.SISULINE HINDAMINE

6.1 ) Sisulise hindamise käigus hinnatakse projekti järgmiste kriteeriumite alusel:

|  |  |
| --- | --- |
| KRITEERIUM | Kriteeriumi osakaal koondhindes |
| 1. Projekti ettevalmistamise kvaliteet, sh | **60** |
| * 1. Projekti põhjendatus ja vastavus järgmistele Konkursi eesmärkidele:

a) elavdada Ida-Virumaa ettevõtlust ja majandusarengut, tõsta piirkonna elukeskkonna atraktiivsust, pidurdada nooremaealiste väljavoolu ning läbi piirkonna eelisarendamise vähendada mahajäämust teistest Eesti piirkondadest;b) spordi- ja kultuuritegevuste toetamise kaudu aidata kaasa Eesti erinevate piirkondade sidustatuse paranemisele Ida-Virumaaga ning mitmekesistada spordi- ja kultuurielu ning edendada Ida-Virumaa turismi (Ida-Viru turismiklastri strateegia 2014-2020: <http://ivek.ee/static/Ida-Viru-turismiklastri-strateegia-2014-2020.pdf>);c) sihtrühma kirjeldus, sh planeeritud osalejate arv , kohalike elanike ja organisatsioonide kaasatus; külastajate arv, külastajaid toetuse kohta; signatuurürituse potentsiaal;d) projekti uudsus (uus või oluliselt arenenud üritus).  | 20 |
| 1.2. Projekti tegevusi kajastavate teavitustegevuste olemasolu ja läbimõeldus  | 20 |
| 1.3. Kavandatud kulutuste tõhusus, säästlikkus, vajalikkus ja põhjendatus projekti tegevuste seisukohast  | 20 |
| 2. Projekti kavandatud mõju | **40** |
| 2.1. Projekti tegevuste elluviimisega saavutatav laiem valdkondlik (turism, väikeettevõtlus, piirkonna maine) mõju  | 20 |
| 2.2. Projekti tegevuste elluviimisega saavutatav kogukondlik (sh –kohalike kaasatus ürituse ettevalmistamisel ja läbiviimisel) mõju  | 20 |
| Osakaal kokku | **100** |

6.2. ) Hindajad täidavad iga projektitaotluse kohta hindamislehe. Taotluste hindamistulemuse saamiseks liidetakse kõigi hindajate poolt taotlusele antud punktid ja arvutatakse hindajate arvuga jagades punktisumma keskmine (koondhinne). Kui taotluse keskmine punktisumma on väiksem kui 60 punkti, siis taotlusele toetust ei määrata.

7. LEPINGU SÕLMIMINE JA MUUTMINE

7.1.) Toetuste määramise käskkirja alusel sõlmib Sihtasutus Taotlejaga Lepingu.

7.2.) Kõikidest projekti elluviimist ja eelarve kasutamist oluliselt mõjutavatest muudatustest tuleb Sihtasutust teavitada kirjalikku taasesitamist võimaldaval kujul. Lepingu sisu ja eelarve muudatused lepitakse kokku ja vajadusel vormistatakse Lepingu kirjalikes lisadena.

7.3.) Muudatustest teavitamine ja muudatustaotluste esitamine peab toimuma sõltuvalt muudatuse iseloomust viivitamatult või mõistliku aja jooksul alates hetkest, kui Toetuse Saaja sai muudatuse vajalikkusest teada või pidi sellest teada saama.

7.4.) Projekti eelarve ja Lepingu muutmist eeldavad sellised muudatused, kus eelarverida suureneb rohkem kui 30% rea esialgsest summast või lisandub uus kulu. Projekti eelarve sellises ulatuses muutmiseks esitab Taotleja Sihtasutusele vastavasisulise avalduse koos muutmise vajalikkuse põhjendustega.

7.5.) Muudetud eelarvet võib hakata täitma pärast vastava kirjaliku kokkuleppe sõlmimist või selles kokkuleppes märgitud ajast.

7.6.) Projekti kulude ja tulude suurenemisel ei suurene Sihtasutuse Lepingus kokkulepitud kogusumma/kogumaksumus.

8. LEPINGUKOHASED MAKSED

8.1.) Toetuse Saajale tehakse Lepingu alusel väljamaksed kahes osas, 80% ettemaksena ning kuni 20% lõppmaksena pärast lõpparuande kinnitamist.

8.2.) Toetuse esimese osa väljamakse teeb Sihtasutus 10 (kümne) tööpäeva jooksul pärast Lepingu sõlmimist.

83.) Toetuse Saaja viib projekti lõpuni kasutades selleks vajadusel oma vahendeid. Toetuse lõppmakse laekub pärast projekti lõpparuande kinnitamist.

9.PROJEKTI DOKUMENTATSIOON JA RAAMATUPIDAMINE

9.1.) Toetuse Saaja peab tegevuse läbiviimise ja kulude katmise kohta Eesti Vabariigis kehtivatele õigusaktidele vastavat raamatupidamist. Kõik projekti kulu- ja tuluallikad peavad olema kantud Toetuse Saaja raamatupidamisse, olema tuvastatavad ja kontrollitavad ning tõendatavad maksedokumentidega.

9.2.) Toetuse Saaja peab säilitama raamatupidamisdokumente ja olulist projektidokumentatsiooni (nt võrreldavad hinnapakkumised, oluline kirjavahetus jne) 7 aastat pärast Lepingu lõppemise kuupäeva.

9.3.) Sihtasutusel, Rahandusministeeriumil ja teistel volitatud isikutel on õigus kontrollida toetuse kasutamisega seotud dokumente ja projekti tegevusi, sh külastada Toetuse Saajat ning tema poolt läbiviidavaid tegevusi (nii projekti toimumise ajal kui ka pärast projekti lõppemist). Sihtasutusel on õigus kulud Toetuse Saajalt tagasi nõuda, kui tuvastatakse nende mitteabikõlblikkus või seotus mitteabikõlblike tegevustega.

9.4.) Kõik toetusest tehtavad maksed teostatakse pangaülekande teel, sh kulude hüvitamine majanduskulude või avansiaruande alusel.

10. AVALIKKUSE TEAVITAMINE

10.1) Taotluses peab olema lisatud ülevaade projektiga seotud teavitustegevustest, milles on välja toodud võimalikud tegevused ja kanalid, kus plaanitakse oma projekti tutvustada.

10.2) Toetuse Saaja kohustub projektiga seotud avalikes esinemistes, aruannetes ja trükistes nimetama toetajana Sihtasutust ning kasutama nimetatud asutuse logo. Täpsem info logode kasutamise kohta asub aadressil <https://www.integratsioon.ee/sumboolika-ja-logod>.

11. RIKKUMISED JA TOETUSE TAGASTAMINE

11.1.Kui Toetuse Saaja ei vii projekti ellu vastavalt kokkulepitule, on Sihtasutusel õigus maksed katkestada ja/või Leping lõpetada, oma rahalist panust vähendada ja/või nõuda juba makstud summade osalist või täielikku tagastamist.

11.2.Sihtasutus võib Toetuse Saajalt toetuse osaliselt või täielikult tagasi nõuda järgmistel juhtudel:

11.2.1 ilmneb asjaolu, mille korral toetuse saamise taotlust ei oleks rahuldatud;

11.2.2. toetust ei ole kasutatud ettenähtud korras ja tingimustel;

11.2.3. ilmneb, et projekti tegevused on ellu viimata;

11.2.4. ettekirjutus toetuse kasutamisega kaasneva rikkumise lõpetamiseks, edasiste rikkumiste ärahoidmiseks ja rikkumiste tagajärgede kõrvaldamiseks on jäetud tähtajaks täitmata;

11.2.5 toetuse Saaja ei ole täitnud Lepingus või toetuse andmist ja kasutamist reguleerivates õigusaktides talle pandud kohustusi.

12. ARUANDLUS

12.1 Toetuse Saaja on kohustatud esitama Sihtasutusele projekti lõpparuande Lepingus sätestatud tähtajaks.

12.2 Aruandluses lähtutakse taotlusest, konkursijuhendi nõuetest ja aruannete kinnitatud vormidest. Projekti aruanne koosneb sisu- ja finantsaruandest (lisa 1).

12.3 Projekti finantsaruandes tuleb esitada ülevaade lõplikult kujunenud eelarvest. Maksedokumendid tuleb esitada Sihtasutuse eraldatud toetuse kohta.

12.4 Lepingus märgitud kontaktisik nõustab vajadusel Toetuse Saajaid Lepinguga seotud teemadel, sh aruande täitmisel ja koostamisel. Nõustamine on Toetuse Saajale vabatahtlik.

12.5 Sihtasutus võib küsida Toetuse Saajalt täiendavat teavet toetuse kasutamise kohta. Järelepäringute esitamise ja neile vastamise kord sätestatakse Lepingus.

13. KONKURSI TÜHISTAMINE

13.1 Sihtasutusel on õigus Konkurss tühistada järgmistel juhtudel:

13.2 Konkurss on olnud ebaedukas, st ühtegi (nõuetele vastavat) taotlust ei laekunud;

13.3 Konkursi majanduslikud ja tehnilised andmed on oluliselt muutunud;

13.4 erandjuhud või *force majeure*, mis takistavad planeeritud tegevuste normaalset kulgu;

13.5 Protseduurides on esinenud normide rikkumist, eriti juhul, kui see on takistanud ausat konkurentsi.

14. LISAD

14.1 Lisa 1. Taotluse, eelarve, sisuaruande ja finantsaruande vorm (kaks viimast vormi on hilisemaks esitamiseks);

14.2 Lisa 2. Registreerimislehe vorm (registreerimislehe kasutamise vajadus sõltub taotlusest ja lepitakse kokku enne projektitoetuselepingu sõlmimist).

1. Kui toetus on käsitletav vähese tähtsusega abina ettevõtjale Euroopa Komisjoni määruse (EL) nr 1407/2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1–8) artikli 3 mõistes, tuleb toetuse kasutamisel järgida nimetatud määruses ja konkurentsiseaduse §-s 33 sätestatut. [↑](#footnote-ref-1)